Meloodia (laev)

"Meloodia" oli 1979. aastal Saksamaal Papenburgis Meyer Werfti tehases Ahvenamaa laevakompaniile Viking Line ehitatud parvlaev.

Rederi AB Slite
Laev valmis 31. märtsil 1979 ja kandis esmalt nime "Diana II av Slite". Nimi "Diana" viitas sellele, et ta oli mõeldud asendama Rederi AB Slite eelmist, samuti "Diana"-nimelist laeva, mis valmis 1972 ja sõitis kuni 1979. aastani Kapellskär–Naantali liinil. "Slite" oli viide laevakompaniile. Kuid juba sama aasta septembris lühendati registris laeva nimi "Diana II"-ks – juba algusest peale oli laeva reklaamitud just lühema nime all.

Laev hakkas sõitma liinil Stockholm–Turu konkureeriva ettevõtte Rederi AB Sally laeva "Viking 4" asemel. Uue laeva tulek pani Rederi AB Sally tegutsema. Rekordilise 8,5 kuuga valmis laev "Viking Sally" (hilisema nimega "Estonia"), mis oli ehitatud osalt samade jooniste järgi, kuid milles oli tehtud ka muudatusi, nii et tulemus oli peaaegu täiesti erinev. "Viking Sally" hakkas ise Stockholm–Turu liinil sõitma ja tõrjus "Meloodia" tagasi Kapellskär–Naantali liinile, kus sõitis kuni 1989, välja arvatud lühike periood 1982. aasta suvel, kui ta ajutiselt Stockholm–Turu liinile toodi.

Nendel aastatel elas laev üle ühe raske õnnetuse. 5. veebruaril 1989 puudutas ta Kapellskäri lähedal põhja ja hakkas lekkima. Sel ajal töötas laeva pumpamissüsteem kõigest poole võimsusega ega saanud lekkega hakkama. Laev võttis sisse suure koguse vett ja osaliselt uppus madalas sadamas. Laev tõsteti kiiresti üles ja saadeti dokki.

1989. aastal pankrotistus Soome laevaehitusettevõte Wärtsilä. AB Slite oli sellega lähedalt seotud ja kandis suurt majanduslikku kahju. Ta pidi "Diana II" müüma. Laeva ostis PK Finans, aga AB Slite rentis selle kohe tagasi ja laev jäi endise nime all sõitma endist liini.

1992. aastal halvenes AB Slite majandusolukord veelgi ja ta pidi laevast täielikult loobuma. PK Finans saatis selle Trelleborg–Rostocki liinile, kus alustas tööd 30. detsembril.

Estline
1994. aastal ostsid Eesti Merelaevandus ning Nordström & Thulin "Diana II" "Estonia" kõrvale teiseks laevaks liinile Tallinn–Stockholm. Septembris toimunud turismimessil kuulutati välja laeva nimekonkursil võitnud nimi "Vironia". Estonia huku päeval oli laeva pardal Rostockis Diana II vastu võtma sõitnud Eesti laevapere.

Enne uuele liinile asumist kavandatud remont Naantalis kujunes "Estonia" huku tõttu palju ulatuslikumaks, sest "Diana II-l" oli sama tüüpi visiir, mille riket peetakse ametlikult parvlaeva "Estonia" hukkumise põhjuseks, ning enne "Estonia" hukku olevat samal viisil merel avanenud ka "Diana II" visiir. "Diana II" vöörivisiir keevitati kinni ja ehitati põrkevahesein. Samuti muudeti laeva nime, et vältida seoseid uppunud laevaga, nii et nimi "Vironia" oli sel ainult remondi ajal.

Laev väljus liinile alles 11. detsembril 1994 nimega "Mare Balticum" ja sõitis liinil Tallinn-Stockholm kuni 1996. aasta suveni. Nordström ja Thulin omandasid laeva "Anna Karenina", mis 1996. aasta augustis hakkas "Regina Baltica" nime all "Mare Balticumi" asemel Stockholm–Tallinna liinil sõitma.

Tallink
Siis rentis laeva Tallink ning see sõitis nimega "Meloodia" liinil Tallinn-Helsingi. Esimese reisi sel liinil tegi ta 20. septembril 1996 ja viimase 31. detsembril 2006. 2002 ostis Tallink "Meloodia" endale.

2007. aasta jaanuarist detsembrini renditi laev Hispaania ettevõttele Baleària, mis korraldas reise Baleaaride ja Hispaania mandri vahel. Ta sõitis mitut liini Barcelona, Mahóni ja Palma de Mallorca vahel.

Laeva lahkumine
Tallink müüs "Meloodia" 2007. aasta novembris Singapuri ettevõttele Equinox Offshore Accommodation, mida kontrollib Norra kapital. Vastavalt lepingule jõudis laev Singapuri 2007. aasta detsembris. Pärast ümberehitust majutuslaevaks kandis see nime "ARV 1".

2015. aastal sai laeva omanikuks Suurbritannia firma Bluefort Shipping Services, laev kannab Marshalli saarte lippu ja sai juba 2013. aastal nimeks Bluefort.

2021. aasta oktoobris läks Bluefort Indiasse Alangi laevalammutustehasesse.

Viited

Eesti reisilaevad